Suchinthana/ta-wikipedia huggingface dataset:
எம். சி. ரோடு

முதன்மை நடுவண் சாலை அல்லது எம். சி. ரோடு கேரளத்தின் முதலாம் மாநில நெடுஞ்சாலை ஆகும். இது 240.6 கிலோமீட்டர் நீளத்தில் அமைந்துள்ளது. இதை கேரள அரசின் பொதுப்பணித் துறை மா.நெ 1 (SH 1) என்று  நிர்வகிக்கிறது. இது திருவிதாங்கூரின் திவானாக இருந்த கேசவதாச இராசாவினால் கட்டமைக்கப்பட்டது.

வழித்தடம் 

திருவனந்தபுரத்தின் கேசவதாசபுரத்தில் தொடங்கி வெம்பாயம், வெஞ்ஞாறமூடு, கிளிமானூர், நிலமேல், சடையமங்கலம், ஆயூர், கொட்டாரக்கரை, அடூர், பந்தளம், செங்கன்னூர், திருவல்லா, சங்கனாச்சேரி, , சிங்கவனம், கோட்டயம், ஏற்றுமானூர், குறவிலங்காடு,கூத்தாட்டுகுளம், மூவாற்றுப்புழை, கீழில்லம், பெரும்பாவூர், காலடி வழியாக அங்கமாலி வரை நீள்கிறது. இது அங்கமாலியில் 47 ஆவது தேசிய நெடுஞ்சாலையுடன் இணைகிறது. இது  திருவனந்தபுரம்,  கொல்லம்,  பத்தனந்திட்டா,  ஆலப்புழை,  கோட்டயம்,  எறணாகுளம் ஆகிய மாவட்டங்களைக் கடக்கிறது..

முதன்மைத்தன்மை 
இது திருவிதாங்கூர் இராச்சியத்தின் தலைநகரை இராச்சியத்தின் பெரும்பாலான பெருநகரங்களுடன் இணைக்கும் முதன்மை நெடுஞ்சாலையாக அமைந்திருந்தது.  சபரிமலை புனித யாத்திரை மேற்கொள்ளும் பலரும் இவ்வழியே உள்ள பல கோவில்களை வழிபட்ட வண்ணம் பயணிக்கின்றனர்.

வழியில் உள்ள நகரங்கள் 
 திருவனந்தபுரம்
 கிளிமானூர்
 கொட்டாரக்கரை
 அடூர்
 பந்தளம்
 செங்கன்னூர்
 திருவல்லா
 சங்கனாச்சேரி
 சிங்கவனம்
 கோட்டயம்
 ஏற்றுமானூர்
 குறுவிலங்காடு
 கூத்தாட்டுக்குளம்
 மூவாற்றுப்புழை
 பெரும்பாவூர்
 காலடி
 அங்கமாலி

மேற்கோள்கள் 

கேரள மாநில நெடுஞ்சாலைகள்
பிலிப்பைன் பெசோ

பிலிப்பைன் பெசோ, பிலிப்பீனிய பெசோ அல்லது பெசோ (Filipino: piso; குறியீடு: ₱; code: PHP) என்பது பிலிப்பைன்சு நாட்டின் உத்தியோகப்பூர்வ நாணயமாகும். "₱" எனும் குறியீட்டால் பெசோ குறிக்கப்படுகின்றது. இதைவிடவும் "PHP", "PhP", "Php", அல்ல்லது "P" போன்ற குறியீடுகளும் பயன்படுத்தப் படுகின்றன. கணினியில் யுனிகோட் மூலம் தட்டச்சு செய்யும் போது "20b1" என்றவாறு தட்டச்சு செய்வதன் மூலமாக "₱" இக்குறியீட்டைப் பெற்றுக்கொள்ள முடியும். இப் பெசோ நாணயமானது மெக்சிகோ நாட்டிலும் எசுப்பானியாவின் முன்னைய காலனித்துவ நாடுகளிலும் பயன்படுத்தப்படுகின்றது. பிலிப்பைன் பெசோ வங்கி நோட்டுகளும் நாணயக்குற்றிகளும் பங்கோ சென்டரல் என்ஜி பிலிப்பின்ச்ச்ஸ் என அழைக்கப்படும் குவேசேனோ நகரில் அமைந்துள்ள பிலிப்பைன்சின் மத்திய வங்கியில் அச்சடிக்கப்படுகின்றன.

மேற்கோள்கள்

வெளி இணைப்புகள் 
 எசுப்பானியப் பிலிப்பைன்சின் நாணயங்கள் காணப்படும் நூதனசாலை
 Philippine Guerrilla and Emergency Notes
 Philippine Coin News & Update 
 பிலிப்பைன்சின் வங்கிநோட்டுகளும் நாணயங்களும்

நாணய முறை
ஆசிய நாணயங்கள்
தேசிய நாணயங்கள்
பிலிப்பீன்சு
பிலிப்பைன்சு பல்கலைக்கழகம்

பிலிப்பைன்ஸ் பல்கலைக்கழகம் (University of the Philippines) பிலிப்பைன்சு நாட்டின்  தேசியப் பல்கலைக்கழகமாகும். 1908 ஆம் ஆண்டு நிறுவப்பட்ட இப்பல்கலைக்கழகம் அதிகளவு பட்டப்படிப்புத் திட்டங்களைக் கொண்டுள்ளது.

குறிப்பிடத்தக்க அளவில் பிலிப்பைன்சு நாட்டின் அதிகாரிகள், பொதுவாழ்வில் ஈடுபட்டுள்ளவர்கள் இப்பல்கலைக்கழகத்தில் பயின்றவர்களாக உள்ளார்கள். 7 அரசு அதிபர்கள், 13 தலைமை நீதிபதிகள், 38 தேசியக் கலைஞர்கள், 34 தேசிய அறிவியலாளர்கள் இப்பல்கலைக்கழகத்துடன் இணைந்தவர்களாக உள்ளார்கள்.

மேற்கோள்கள்

வெளி இணைப்புகள் 

பிலிப்பீன்சுப் பல்கலைக்கழகங்கள்
பி. எஸ். மணி

பி. எஸ். மணி (பிறப்பு:1916) தமிழ்நாட்டிலுள்ள கன்னியாகுமரி மாவட்டத்தைச் சேர்ந்த அரசியல்வாதி. இந்தியா விடுதலை பெற்ற பின்னரும், ‎திருவாங்கூர்-கொச்சியுடன் (கேரளம்) இருந்த குமரி மாவட்டத்தை தமிழ்நாட்டுடன் இணைக்கப் பல போராட்டங்களில் ஈடுபட்டார். அதன் பலனாக, 1956ஆம் ஆண்டின் நவம்பர் முதலாம் நாளில் குமரி மாவட்டம் தமிழகத்துடன் இணைக்கப்பட்டது.

வாழ்க்கை
இவர் திருவாளர் பெருமாள் பிள்ளை என்ற கட்டட ஒப்பந்ததாரரின் மூத்த மகனாக 1916இல் பிறந்தார். பள்ளிப் படிப்பை முடித்த மணி, திருவனந்தபுரத்தில் இருந்த ஒரு ஜெர்மானிய நிறுவனத்தில் சில காலம் வேலை பார்த்து, பின்னர் நாகர்கோயிலுக்கு திரும்பி தந்தையுடன் குடும்பத் தொழில் ஒரு பக்கம், சமஸ்தான காங்கிரசில் இணைந்து அரசியல் ஈடுபாடு ஒரு பக்கம் என வாழத்தலைப்பட்டார். ஒரு சில ஆண்டுகளிலேயே அரசியல் முழுமையாக அவரை ஆட்கொண்டது. ஆகஸ்ட் 1942 போராட்டத்தில் சிறைவாசம் பெற்றார். திருவிதாங்கூர், கொச்சி ஆகிய சமஸ்தானங்களோடு மலபார் பகுதியையும் ஒருங்கிணைத்து ஐக்கிய கேரளம் அமைக்கவேண்டி கேரள காங்கிரசை மலையாள தலைவர்கள் தோற்றுவித்தனர். ஐக்கிய கேரளத்திற்கான ஆயத்த பணிகளில் ஈடுபட்னர். இதனால் 1938 இல் மணி சமஸ்தான காங்கிரசில் இருந்து வெளியேரினார்.

தி.த.நா.கா
தமிழர் வாழும் பகுதிகளை தமிழகத்துடன் இணைக்கப் போராடும் நோக்கத்துடன் திருவாங்கூர் தமிழ் காங்கிரஸ் பிறப்பெடுத்தது. அதில் அமைப்புச் செயலாளராக பொறுப்பேற்று பணியாற்றினார். 1950ஆம் ஆண்டில், கன்னியாகுமரியில் எல்லை மாநாட்டுச் செயளாளராய்ப் பெறுப்பேற்ற மணி சிறப்பாக செயல்பட்டார். 1954ஆம் ஆண்டு போராட்டம் தீவிரம் பெற்றது. ஆகஸ்ட் 11 அன்று தமிழர் எழுச்சி நாளில் துப்பாக்கி சூட்டால் 11 தமிழர்கள் கொலை செய்யப்பட்டனர். தலைவர்கள் கைது செய்யப்பட்டனர். மணியும் கைது செய்யப்பட்டு ஆறுமாதம் சிறைவாசம் பெற்றார். 1.நவம்பர் 1956 அன்று குமரி மாவட்டம் தமிழகத்துடன் இணைக்கப்பட்டது.

தமிழ்த்தேசியர் 
தமிழ்த் தேசிய உணர்வில் திளைத்த மணி, 1990 ஆம் ஆண்டு தமிழர் தேசிய இயக்கத்தின், தமிழர் தன்னுரிமை பிரகடன மாநாடு பழ. நெடுமாறன் தலைமையில் தஞ்சையில் கூடியபோது அதில் பங்கு பெற வந்த மணி கைது செய்யப்பட்டு இரு மாதங்கள் சிறைவாழ்வு பெற்றார்.

கன்னியாகுமரி இதழ்
1956ஆம் ஆண்டிற்கு பிறகு தீவிர அரசியலில் இருந்து ஒதுங்கி கன்னியாகுமரி என்ற இதழை தொடங்கி 25 ஆண்டுகள் நடத்தினார்.

உசாத்துணை
தமிழர் கண்ணோட்டம் பொங்கல் மலர் 2006, தெற்கெல்லையில் ஒரு தமிழ்ப் போராளி-பி.யோகீசுவரன்
http://milestonesofkanyakumari.blogspot.in/2014_02_01_archive.html

1916 பிறப்புகள்
தமிழ்நாட்டு இந்திய விடுதலைப் போராட்ட வீரர்கள்‎
கன்னியாகுமரி மாவட்ட நபர்கள்
இந்தோனேசியா ஏர்ஏசியா விமானம் 8501

இந்தோனேசியா ஏர்ஏசியா விமானம் 8501 (Indonesia AirAsia Flight 8501, QZ8501/AWQ8501) என்பது இந்தோனேசியாவின் சுரபயா நகரில் இருந்து சிங்கப்பூர் சாங்கி வானூர்தி நிலையம் நோக்கி சென்றுகொண்டிருக்கையில் 155 பயணிகள் மற்றும் 7 பணிக்குழுவினரோடு 2014 திசம்பர் 28 இல் காணாமல் போன ஏர்பஸ் ஏ320-200 வகை விமானம் ஆகும். இரண்டு நாட்களின் பின்னர் டிச்ம்பர் 30 அன்று விமானத்தின் சிதைந்த பாகங்கள் சாவகக் கடலில் கரிமட்டா நீரிணையில் கண்டுபிடிக்கப்பட்டது. குறைந்தது 40 உடல்கள் கடலில் மிதந்த நிலையில் மீட்கப்பட்டன.

விமானம் கிளம்பிய 45 நிமிடங்களில் விமானப் போக்குவரத்து கட்டுப்பாட்டு நிலையத்தின் தொடர்பில் இருந்து துண்டிக்கப்பட்டது. விமானம் காணாமல் போவதற்கு முன்பாக, மோசமான வானிலை காரணமாக விமானி மாற்றுப் பாதை வழங்கக் கோரியதாகவும், வழக்கத்தை விட அதிக உயரத்தில் பறக்க அனுமதி கோரியதாகவும் இந்தோனேசியா தரப்பில் தெரிவிக்கப்பட்டுள்ளது. 29 டிசம்பர் அன்று  மாயமான ஏர் ஏசியா விமானம் கடலில் விழுந்ததாக இந்தோனேசியா அறிவித்தது.

இந்தோனேசியா ஏர்ஏசியா என்பது மலேசியாவின் குறைந்த-கட்டண விமானசேவையான ஏர்ஏசியா நிறுவனத்தின் துணை நிறுவனமாகும். 2014 ஆம் ஆண்டில் ஏற்கனவே மலேசியா ஏர்லைன்சின் மலேசியா எயர்லைன்ஸ் விமானம் 370, 239 பேருடன் காணாமல் போனது, மலேசியா ஏர்லைன்சு 17 விமானம் 298 பேருடன் விபத்துக்குள்ளாகியது.

காணாமல் போன விவரங்கள்

விமானத்தின் காலக்கெடு

பயணிகள் மற்றும் பணிக்குழுவினர்

விமானத்தில் பயணித்தவர்களில் 145 பெரியவர்கள் 16 குழந்தைகள் மற்றும் 1 கைக்குழந்தை என மொத்தம் 162 பயணிகள் பயணித்ததாக ஏர் ஏசியா விமான நிறுவனம் அறிவித்துள்ளது.

தேடுதல் பணியில் ஈடுபட்டுள்ள நாடுகள்
 இந்தோனேசியா
 மலேசியா
 சிங்கப்பூர்

தேடுதல் பணிகள்
தேடுதல் பணியில் இந்தோனேசியா நாட்டின் கப்பல்கள் மூன்றும் விமானங்கள் மூன்றும், மலேசிய நாட்டின் கப்பல்கள் மூன்றும் விமானங்கள் மூன்றும் மற்றும் சிங்கப்பூர் நாட்டின் விமானம் ஒன்றும் ஈடுபட்டு வருகிறது. மேலும் இப்பணியில் உதவ ஆஸ்திரேலியா, பிரிட்டன் மற்றும் தென் கொரியா நாடுகள் முன்வந்துள்ளன. டிசம்பர் 28, 2014 அன்று தேடுதல் வெளிச்சமின்மையால் மாலையில் நிறுத்தப்பட்டது. மீண்டும் அடுத்த நாள் தொடரும் எனவும் அறிவிக்கப்பட்டது.

விமானம்
காணமல் போன ஏர்பஸ் ஏ320-200 வகை விமானம் 37.57 மீட்டர் நீளமும் 34.10 மீட்டர் அகலமும் உடையது. இவ்விமானத்தின் விமானி இரியாண்டோ (Irainto) 20,537 மணிநேரம் விமானம் ஓட்டிய அனுபவம் உடையவர். மேலும் அவர் இந்தோனேசியாவின் ஏரேசியா ஏர்பஸ் ஏ320-200 வகை விமானத்தை 6,100 மணி நேரம் ஓட்டிய அனுபவம் உடையவர். துணை விமானி பிரான்சு நாட்டைச் சேர்ந்தவர். இவர் 2275 மணி நேரம் விமானம் ஓட்டிய அனுபவம் உடையவர். காணாமல் போன ஏர்பஸ் ஏ320-200 விமானம் கடைசியாக 2014, நவம்பர் 16 அன்று வழக்கமான திட்டமிடப்பட்ட கண்காணிப்பு மற்றும் பழுது நீக்கும் சோதனைக்கு உட்படுத்தப்பட்டது. இந்த விமானம் ஆறு வயதிற்கும் சற்று அதிகமானது ஆகும்.

விபத்து
காணாமல் போன ஏர் ஏசியா விமானம் விபத்திற்கு உள்ளானதாக உறுதிப்படுத்தப்பட்டது. இவ்விமானம் புறப்பட்ட இடத்தில் இருந்து 15 கி.மீட்டர் தொலைவில் ஜாவா கடலில் விழுந்து கிடந்தது கண்டு பிடிக்கப்பட்டுள்ளது. இது வரை 40 உடல்கள் மீட்கப்பட்டுள்ளதாக இந்தோனேசியா கடலோர காவல் படையினர் தெரிவித்துள்ளனர்.

குறிப்புகள்

மேற்கோள்கள்

வெளியிணைப்புகள்
இந்தோனேசியா போக்குவரத்து அமைச்சு வெளியிட்ட பயணிகள் பட்டியல்
 ரேடார் மற்றும் ரேடியோ தொடர்பு  

2014 இல் வானூர்தி விபத்துகளும் நிகழ்வுகளும்
மேற்கோள் வழு-Defined multiple times
இந்தோனேசியா விமானசேவை நிறுவனங்கள்
விமானசேவை நிறுவனங்கள்
மார்செலோ எச். டெல் பிலார்

மார்செலோ எச். டெல் பிலார் வய் கட்மைட்டன்  (Marcelo H. del Pilar பிறப்பு:ஆகத்து 30, 1850 – சூலை 4, 1896) பிளாரிடல் (Plaridel) எனும் புனைபெயரால் நன்கு அறியப்பட்டவர், பிலிப்பீனிய எழுத்தாளர், சட்டத்தரணி மற்றும் பத்திராசிரியர் ஆவார். எசுப்பானிய சீர்திருத்த இயக்கத்தைப் பற்றிய லா சொலிடாரிடட் (தோழமை) எனும் பத்திரிகையின் இரண்டாவதும் கடைசியுமான பதிப்பாசிரியர் இவரே. ஆகத்து 30 ஆம் நாள் 1850 ஆம் ஆண்டில் புலுக்கான் எனும் இடத்தில் பிறந்தார். இவருடைய தந்தை ஜூலியன் எச். டெல் பிலார் மற்றும் தாய் பிளாசா கட்மைட்டன் ஆவர். கொலிஜியோ டி சன் ஜோசே மற்றும் சன்டோ தோமஸ் பல்கலைக்கழகத்தில் தனது கல்வியை இவர் மேற்கொண்டார். இவரது மனைவியின் பெயர் மார்சினா எச். டெல் பிலார் ஆகும். இவருக்கு இரு பிள்ளைகள் இருந்தனர்.

மேற்கோள்கள்

நூற்பட்டியல்

வெளி இணைப்புகள் 

 புலுக்கான் சுற்றுலாத்துறை: மார்செலோ எச். டெல் பிலார் 
 கென்கட் காஜோ!
 பிலிப்பைசின் வரலாறு - பிளாரிடல்
 பிலிப்பைன் புரட்சி: லா சொலிராடிட்

1850 பிறப்புகள்
1896 இறப்புகள்
பிலிப்பீனியப் புரட்சியாளர்கள்
பிலிப்பீன்சு எழுத்தாளர்கள்
பிலிப்பீன் கழுகு

பிலிப்பைன் கழுகு (Philippine eagle, Pithecophaga jefferyi) அல்லது குரங்கு உண்ணும் கழுகு என்பது பிலிப்பீன்சு நாட்டைச் சேர்ந்த இரைதேடியுண்ணும் பறவை ஆகும். இது பிலிப்பீன்சு நாட்டின் தேசியப் பறவை ஆகும். இதனை உள்ளூர் வாசிகள் "பட்டம்", "பறவைகளின் அரசன்" என்றெல்லாம் அழைக்கின்றனர். இப்பறவை மண்ணிறவெள்ளை நிற இறகுகளையும், கரடுமுரடான முகடையும் கொண்டுள்ளது. இதன் நீளம் 86 முதல் 102 செ.மீ. வரை ஆகும். அத்துடன் இதன் நிறை 4.7 முதல் 8 கிலோ கிராம் வரை ஆகும். நீளத்தின் அடிப்படையில் பிலிப்பைன் கழுகே உலகின் மிகப் பெரிய கழுகென்று விஞ்ஞானிகள் கூறுகின்றனர். பிலிப்பைன் கழுகு சட்டத்தினால் இங்கு பாதுகாக்கப்பட்டு வருகின்றது.

மேற்கோள்கள்

வெளி இணைப்புகள் 
பிலிப்பைன் கழுகு நிறுவனம். பிலிப்பைன் கழுகுகளைப் பாதுகாக்க நிறுவப்பட்டது.
விலங்கு வகைப்பாடு இணையத்தளம்
நசனல் ஜோக்கிரபிக் – "காட்டின் கடவுள்"
நீலக் கண்கள் 

பிலிப்பீனிய உயிரினங்கள்
கழுகுகள்
ஆசியக் கொன்றுண்ணிப் பறவைகள்
பிரான்சிஸ்கோ பலக்டாஸ்

பிரான்சிஸ்கோ பலக்டாஸ் (Francisco Balagtas) (ஏப்ரல் 2, 1788 – பெப்ரவரி 20, 1862) பிரான்சிஸ்கோ பல்டசார் எனவும் அறியப்படுபவர், பிலிப்பினோ மொழியில் முன்னணி எழுத்தாளர் ஆவார்.  புளோரன்டே அட் லவுரா எனும் காப்பியத்தை இவர் எழுதினார். பிலிப்பினோ மொழி எழுத்தாளர்களுள் மாபெரும் எழுத்தாளராக இவர் கருதப்படுகின்றார். புளோரன்டே அட் லவுராவே இவருடைய மாபெரும் படைப்பாகக் கருதப்படுகின்றது. ஏப்ரல் 2, 1788 அன்று இவர் பிக்கா எனும் இடத்தில் பிறந்தார். யுவானா பலக்டாஸ் மற்றும் யுவானா டெலா குருஸ் ஆகியோர் இவரின் தாய் தந்தை ஆவார். இவர் கொலிஜியோ டி சென் ஜோஸ் எனும் கல்விச்சாலையில் தனது கல்வியை மேற்கொண்டார். 1862 ஆம் ஆண்டு பெப்ரவரி மாதம் 20 ஆம் திகதி தனது 73 ஆம் வயதில் இவர் இறந்தார்.

வெளி இணைப்புகள் 
பிரான்சிஸ்கோ பலக்டாஸ் பிலிப்பீனிய வரலாறு இணையத்தில்

1788 பிறப்புகள்
1862 இறப்புகள்
பிலிப்பீன்சு எழுத்தாளர்கள்
பிலிப்பினோ கவிஞர்கள்
எசுப்பானியக் கிழக்கிந்தியா

எசுப்பானியக் கிழக்கிந்தியா (Spanish East Indies) 1565 முதல் 1898 வரையில் எசுப்பானியாவின் கைவசம் இருந்த ஆசியா-பசிபிக் பிராந்தியம் ஆகும். பிலிப்பைன்ஸ் தீவுகள், குவாம், மரியானா தீவுகள் மற்றும் கரோலைன் தீவுகளை இது உள்ளடக்கியதாகும். எசுப்பானியக் கிழக்கிந்தியாவானது சில காலங்களில், ஃபோர்மோசா வின் சில பகுதிகள் மற்றும் மொலுக்காச் போன்றவற்றையும் கைவசம் கொண்டிருந்தது. எசுப்பானியக் கிழக்கிந்தியாவின் அரசாங்க அமையிடமாக செபுவே அமைந்திருந்தது, பின்னர் மணிலாவுக்கு மாற்றம் செய்யப்பட்டது. 1565 தொடக்கம் 1821 வரையில் இப்பிராந்தியங்கள் புதிய எசுப்பானிய அரசால் எசுப்பானிய மேற்கிந்தியாவுடன் சேர்த்தே மெக்சிக்கோ நகரில் இருந்து நிர்வகிக்கப்பட்டது. மெக்சிக்கோவின் சுதந்திரத்தின் பின்னர் நேரடியாக எசுப்பானியத் தலைநகரான மத்ரித்தில் இருந்தே நிர்வகிக்கப்பட்டன.

இவற்றையும் பார்க்க 
 புதிய எசுப்பானியா
 எசுப்பானியப் பேரரசு

நூற்பட்டியல்

வெளி இணைப்புகள் 

 Philippine "எசுப்பானியக் காலம்"
 The Impact of Spanish Rule in the Philippines 
 குவாம் வரலாறும் கலாசாரமும் 

எசுப்பானிய வரலாறு
பிலிப்பீன்சின் வரலாறு
அலெக்சா வேகா

அலெக்சா வேகா (Alexa Vega, பிறப்பு: ஆகஸ்ட் 27, 1988) ஒரு அமெரிக்க நாட்டுத் திரைப்பட நடிகை மற்றும் பாடகி ஆவார். இவர் சின் சிட்டி: எ டேம் டு கில் ஃபார், ஸ்பெயார் பார்ட்ஸ் போன்ற பல திரைப்படங்களிலும் மற்றும் பிக் டைம் ரஷ் போன்ற பல தொலைக்காட்சித் தொடர்களிலும் நடித்துள்ளார்.

மேற்கோள்கள்

வெளி இணைப்புகள்  
 
 

1988 பிறப்புகள்
வாழும் நபர்கள்
ஆங்கிலத் திரைப்பட நடிகைகள்
அமெரிக்க நடிகைகள்
அமெரிக்கத் திரைப்பட நடிகைகள்
அமெரிக்க தொலைக்காட்சி நடிகைகள்
அமெரிக்கப் பாடகர்கள்
அமெரிக்கர்கள்
அமெரிக்கப் பெண்கள்
21 ஆம் நூற்றாண்டு ஐக்கிய அமெரிக்க நடிகைகள்
பலபா செயற்கைக்கோள்

பலபா செயற்கைக்கோள் (Palapa) என்பது பிலிப்பீன்சைச் சேர்ந்த ஒரு தொடரான தகவற்தொடர்பாடற் செயற்கைக்கோள் ஆகும். செயற்கைக்கோள் தொடரின் உரிமை நிறுவனம் இந்தோசற் ஆகும். இது இந்தோனேசியாவைச் சேர்ந்த தகவற்தொடர்பாடல் நிறுவனம் ஆகும். பெப்ரவரி மாதம் 1975 ஆம் ஆண்டில் இத்திட்டம் ஆரம்பிக்கப்படட்து. இதற்கு பலபா எனும் பெயர் அப்போதைய சனாதிபதியான சுஹார்டோவினால் வைக்கப்பட்டது. இதன் அர்த்தம் "தொழிலாளிகளின் பலம்" என்பதாகும். இத்திட்டத்தின் நோக்கமானது தேசியத்தின் தகவல்தொடர்பாடலை ஒன்றிணைத்தலே ஆகும். பலவருடங்களாக பிலிப்பீன்சில் மேற்கொள்ளப்பட்ட சோதனையானது இந்தோனேசிய தகவற்தொடர்பாடலை மேம்படுத்த சரியான சிறந்ததொரு தீர்வாக அமைந்தது.

வெளி இணைப்புகள் 
 பலபா செயற்கைக்கோள் 
 பலபா செயற்கைக்கோள் -A
 லிங்கஸ்டில் பலபா செயற்கைக்கோள் B2
 லிங்கஸ்டில் பலபா செயற்கைக்கோள்

செயற்கைக் கோள்கள்
பிலிப்பீன்சு
செபு நகரம்

செபு நகரம் (Cebu City) என்பது பிலிப்பைன்சின் செபு மாகாணத்தின் தலை நகரமும். பிலிப்பைன்சின் "இரண்டாம் நகரமும்" ஆகும். இதுவே மெட்ரோ செபுவின் மத்திய நிலையமும் மணிலா பிராந்தியத்தையடுத்து இரண்டாவது மிகப்பிரபலமான பெருநகர பகுதி இதுவாகும். 2010 ஆம் ஆண்டின் சனத்தொகைக் கணக்கீட்டின் அமைவாக 866,171 மக்கள் சனத்தொகையை இது கொண்டுள்ளது. நாட்டின் தக சனத்தொகை கொண்ட நகரங்களில் இது ஐந்தாம் இடம் வகிக்கின்றது. விசாயாஸ் பிராந்தியத்தில் செபு நகரமே வர்த்தக, வணிக, கல்வி மற்றும் பொருளாதார மத்திய நிலையம் ஆகும். செபு நகரமானது "தெற்கின் இராணி நகரம்" என அழைக்கப்படுகின்றது. செபுத்தீவின் கிழக்குக்கரையோரத்தில் இது அமைந்துள்ளது. இதுவே எசுப்பானியாவின் முதலாம் குடியேற்றம் செய்யப்பட்ட இடமும் பிலிப்பைன்சின் பழமையான நகரமும் ஆகும்.

மேற்கோள்கள்

வெளி இணைப்புகள் 

 
 செபு நகர அரசின் வலைத்தளம்  
 பிலிப்பைன் புவியியல் எண் 
 2010 பிலிப்பீன் சனத்தொகை 

பிலிப்பீனிய நகரங்கள்
முன்னாள் தேசிய தலைநகரங்கள்
சுகார்னோ

சுகார்னோ (Sukarno, சூன் 6, 1901 – சூன் 21, 1970), இந்தோனேசியாவின் முதல் குடியரசுத் தலைவராகப் பொறுப்பாற்றியவராவார்.

நெதர்லாந்திடமிருந்து தமது நாடு விடுதலை பெற நடைபெற்ற போராட்டத்தின் தலைவராக சுகர்ணோ விளங்கினார். 1945 முதல் 1967 வரை இந்தோனேசியாவின் முதல் குடியரசுத் தலைவராக பொறுப்பிலிருந்தார். 

டச்சு குடியேற்றவாதக் காலத்தில் தேசிய இயக்கத்தில் முதன்மைத் தலைவராக விளங்கினார்.

பொது

நெதர்லாந்தின் ஆட்சியில் பத்தாண்டுகளுக்கும் மேலாகச் சிறையில் அடைக்கப்பட்டு இருந்தார்; சப்பானியப் படைகளின் ஆக்கிரமிப்பின்போதுதான் விடுதலையானார்.  சப்பானியப் போருக்கு மக்களின் ஆதரவைப் பெற சுகார்னோவும் அவரது கூட்டாளிகளும் ஒருங்கிணைந்து செயல்பட்டனர்.  

சப்பானின் தோல்விக்குப் பிறகு சுகார்னோவும் மொகமது அத்தாவும் ஆகத்து 17, 1945இல் இந்தோனேசியா விடுதலை பெற்றதாக அறிவித்தனர்; சுகார்னோ முதல் அரசுத் தலைவராக நியமிக்கப்பட்டார். நெதர்லாந்து மீண்டும் குடிமைப்படுத்த வெளியுறவுகள் மூலமும் படைத்துறை மூலமும் எடுத்த முயற்சிகளை முறியடிப்பதில் சுகார்னோ முன்னணி வகித்தார். 1949-இல் டச்சு அரசு இந்தோனேசியாவின் விடுதலையை ஏற்றுக் கொண்டது.

வழிகாட்டுதல்படியான மக்களாட்சி

குழப்பமான நாடாளுமன்ற முறைக் காலத்திற்குப் பிறகு 1957-இல் வழிகாட்டுதல்படியான மக்களாட்சி என்ற தன்னிச்சையான ஆட்சியை நிறுவினார். இதனால் பல்வகைமை மிக்க நாட்டைப் பிரிக்கவும் கவிழ்க்கவும் முயன்ற எதிர்ப்புகளை அடக்கினார்.  1960-களில் இந்தோனேசியாவை இடதுசாரிக் கொள்கைகளுக்கு முன் நடத்தினார்; படைத்துறை, இசுலாமியவாதிகளுக்கு எதிராக இந்தோனேசிய பொதுவுடமைக் கட்சிக்கு ஆதரவும் பாதுகாப்பும் அளித்தார்.  

மிகவும் ஆதிக்கவாதத்திற்கு எதிராக முற்போக்கான வெளியுறவுக் கொள்கைகளை அமலாக்கினார்; சோவியத் ஒன்றியத்திடமிருந்தும்  சீன மக்கள் குடியரசிடமிருந்தும் நிதி உதவி பெற்றார். 

1965இல் நடந்த செப்டம்பர் 30 இயக்கத்தின்  பின்னணியில் இந்தோனேசிய பொதுவுடமைக் கட்சி கலைக்கப்பட்டது; சுகார்னோ விலக்கப்பட்டு அவரது படைத்துறை தளபதியான சுகார்த்தோ பதவி ஏற்றார்.  தமது மரணம் வரை சுகார்னோ வீட்டுச் சிறையில்  வைக்கப்பட்டிருந்தார்.

மேற்சான்றுகள்

வெளி இணைப்புகள்
 WWW-VL WWW-VL History: IndonesiaExtensive list of online reading on Sukarno
 The Official U.S. position on released CIA documents
 

இந்தோனேசிய குடியரசுத் தலைவர்கள்
1901 பிறப்புகள்
1970 இறப்புகள்
ராம்கட் சட்டமன்றத் தொகுதி (ராஜஸ்தான்)

இதே பெயரில் உள்ள பிற தொகுதிகளுக்கு, ராம்கட் சட்டமன்றத் தொகுதி என்ற பக்கத்தைப் பார்க்கவும்.

இது ராஜஸ்தான் சட்டமன்றத்துக்கான தொகுதியாகும்.

பகுதிகள்
இது அல்வர் மாவட்டத்தில் உள்ள ராம்கட் வட்டத்தையும், லட்சுமண்கட் வட்டத்தின் பகுதிகளையும் கொண்டது.

சட்டமன்ற உறுப்பினர்
ஞான தேவ் ஆகுஜா, பாரதிய ஜனதா கட்சி

சான்றுகள்

இராசத்தான் சட்டப் பேரவைத் தொகுதிகள்
அல்வர் மாவட்டம்
லூனா 3

லூனா 3  (Luna 3 அல்லது E-2A தொடர்) நிலாவை நோக்கி ஏவப்பட்ட  சோவியத் ஒன்றியத்தின் லூனா திட்டத்தின் மூன்றாவது  விண்கலமாகும். இதற்கு முன்னர் பார்த்திடாத நிலவின் பகுதிகளைப் புகைப்படமெடுத்தது இவ்விண்கலம். இவ்விண்கலத்தின் வடிவம் நீள்வட்ட வடிவமாகும். 130 செ.மீ நீளமும் 120 செ.மீ விட்டமும் உடையது. இவ்விண்கலம் 1959 ஆம் ஆண்டு அக்டோபர் 4 ஆம் தியதி ஏவப்பட்டது. இதன் எடை 278.5 கிலோகிராம் ஆகும். அக்டோபர் 6, 1959 அன்று நிலவுக்கு மிக அண்மையில் 6.200 கிலோமீட்டர் தொலைவில் சென்று புகைப்படம் எடுத்தது. நிலவின் மறுபுறத்தில் வடக்குத் தெற்காகப் புகைப்படமெடுத்து பூமிக்குத் திரும்பும் போது இதன் வட்டப்பாதை நிலவின் ஈர்ப்புவிசையால் பாதிக்கப்பட்டது. அக்டோபர் 7, 1959 அன்று 40 நிமிடங்களில் 29 புகைப்படங்களை இவ்விண்கலம் எடுத்தது.

இதையும் பார்க்கவும்
லூனா 2

மேற்கோள்கள்

லூனா திட்டம்
நிலாவுக்கான பயணத் திட்டங்கள்
திருப்பாம்புரம் நடராஜசுந்தரம் பிள்ளை

திருப்பாம்புரம் நடராஜசுந்தரம் பிள்ளை (1869 – 1938) தமிழகத்தைச் சேர்ந்த நாதசுவர இசைக் கலைஞராவார்.

பிறப்பும், இசைப் பயிற்சியும்
1869 ஆம் ஆண்டு டிசம்பர் 15 அன்று பிறந்த நடராஜசுந்தரம் பிள்ளையின் பெற்றோர்: சுவாமிநாத பிள்ளை – பரிபூரணத்தம்பாள். நடராஜசுந்தரமும் அவரது தம்பி சிவசுப்பிரமணியமும் இஞ்சிக்குடி குமரப்பிள்ளையிடம் நாதசுவரம் கற்றனர். அதன்பிறகு சகோதரர்கள் இருவரும் உமையாள்புரம் துரைசுவாமி ஐயர், சாத்தனூர் பஞ்சநதய்யர் ஆகியோரிடம் கீர்த்தனைகளைக் கற்றுக் கொண்டனர்.

இசை வாழ்க்கை
கச்சேரியில் இரு நாதசுவரங்களை இணைந்து வாசிக்கும் வழக்கத்தைக் கொண்டுவந்தவர்கள் திருப்பாம்புரம் நடராஜசுந்தரம் பிள்ளை – சிவசுப்பிரமணிய பிள்ளை சகோதரர்கள் ஆவர்.

புகழ்பெற்ற தவில் கலைஞர்களான ஸ்ரீவாஞ்சியம் கோவிந்தப் பிள்ளை, மன்னார்குடி பல்லுப் பக்கிரிப் பிள்ளை, அம்மாப்பேட்டை பக்கிரிப்பிள்ளை, வழிவூர் முத்துவீர் பிள்ளை ஆகியோர் இச்கோதரர்களுக்கு தவில் வாசித்துள்ளனர்.

தீட்சிதர் கீர்த்தனைகளில் 50 பாடல்களை தீட்சிதர் கீர்த்தனப் பிரகாசிகை எனும் பெயரில் நூலாக நடராஜசுந்தரம் பிள்ளை வெளியிட்டார். முறையான பாட அமைப்பினை இந்த நூல் கொண்டிருந்தது.

பிரபல புல்லாங்குழல் கலைஞர் திருப்பாம்புரம் சுவாமிநாத பிள்ளை, நடராஜசுந்தரத்தின் மூத்த மகனாவார்.

மறைவு 
1903 ஆம் ஆண்டு நவம்பர் 16 அன்று நடராஜசுந்தரம் பிள்ளை காலமானார்.

மேற்கோள்கள்

உசாத்துணை 
 பக்கம் எண்கள்: 21 - 25, பி. எம். சுந்தரம் எழுதிய மங்கல இசை மன்னர்கள் நூல் (முதற் பதிப்பு, டிசம்பர் 2013; வெளியீடு: முத்துசுந்தரி பிரசுரம், சென்னை - 17.)

1869 பிறப்புகள்
நாதசுவரக் கலைஞர்கள்
1938 இறப்புகள்
ஊர் பெயரால் அறியப்படும் மக்கள்
சிறீரங்கம் கண்ணன்

சிறீரங்கம் கண்ணன் (Srirangam Kannan) இந்தியாவின்  தமிழ்நாட்டைச் சேர்ந்த மோர்சிங் கலைஞர் ஆவார். 1952 ஆம் ஆண்டு மே மாதம் 5 ஆம் நாளன்று இவர் பிறந்தார்.

பிறப்பும், இசைப் பயிற்சியும்
கண்ணன், சிறீரங்கத்தில் இசைப் பாரம்பரியமற்ற குடும்பத்தில் பிறந்தவர். பெற்றோர்: கே. சத்தியமூர்த்தி – கமலம்.

வாய்ப்பாட்டுக் கச்சேரி ஒன்றில் புதுக்கோட்டை எஸ். மகாதேவன் வாசித்த மோர்சிங் இசை 19 வயது கண்ணனைக் கவர்ந்தது. அவரிடம் மோர்சிங் வாசிக்கும் கலையைக் கற்க மாணவராகச் சேர்ந்த கண்ணன், ஆசிரியரின் அறிவுரையின்படி கஞ்சிரா, மிருதங்கம் வாசிக்கவும் கற்றார்.

பெற்ற விருதுகள்
 கலைமாமணி விருது

இறப்பு
மோர்சிங் வாத்திய கலைஞர் சிறீரங்கம் கண்ணன் 2024 ஆம் ஆண்டு செப்டம்பர் மாதம் 20 ஆம் தேதியன்று தன்னுடைய 72 ஆவது வயதில் காலமானார்.,

மேற்கோள்கள்

உசாத்துணை
 ‘I yearn to teach this dying art’

மோர்சிங் இசைக் கலைஞர்கள்
கலைமாமணி விருது பெற்றவர்கள்
திருச்சி மாவட்ட நபர்கள்
1952 பிறப்புகள்
2024 இறப்புகள்
20 – 21 ஆம் நூற்றாண்டுக் கால கருநாடக இசைக் கலைஞர்கள்
திருச்சிராப்பள்ளி இசைக்கலைஞர்கள்
கொர்பு மலை

கொர்பு மலை (மலாய் மொழி: Gunung Korbu; ஆங்கிலம்: Mount Korbu) என்பது மலேசியா, பேராக் மாநிலத்தில் அமைந்து உள்ளது. தித்திவாங்சா மலைத் தொடரில் மிக உயர்ந்த மலை. 1885-ஆம் ஆண்டு, பிரித்தானிய நில அளவாய்வாளர் வில்லியம் கேமரன் என்பவர் கொர்பு மலை இருப்பதைக் கண்டுபிடித்தார். இவர்தான் கேமரன் மலையையும் வெளியுலகிற்கு அறிமுகம் செய்தவர். 

தீபகற்ப மலேசியாவில் இரண்டாவது உயரமான மலை. இதன் உயரம் 2,183 மீட்டர்கள். இந்த மலையில் ஏறுபவர்களுக்கு நல்ல உடல் நலத்தகுதி இருக்க வேண்டும். முதன்முறையாக மலை ஏறுபவர்கள் இந்த மலையைத் தவிர்ப்பது நல்லது. மலேசியாவில் இருந்து சென்று, இமயமலை ஏறிச் சாதனை படைத்தவர்களில் பெரும்பாலோர், முதலில் இந்த கொர்பு மலையில் ஏறி தான் பயிற்சி, அனுபவம் பெற்றார்கள்.

விளக்கம்

இந்த மலையில் ஏறுவதற்கு முறையான பாதைகள் இல்லை. வழி நெடுகிலும் கரடு முரடான பாறைகள். பல ஆறுகளைக் கடந்து செல்ல வேண்டும். உள்ளூர் வழிகாட்டியை நியமித்துக் கொள்ள வேண்டும். பல இடங்களில் செங்குத்தான பாறைக் குன்றுகள் உள்ளன. பெரும்பாலான நாட்களில் மழை பெய்து கொண்டே இருக்கும். ஆறுகளில் வெள்ளம் அடிக்கடி பெருக்கெடுக்கும். 

35 கி.மீ. நீளம் கொண்ட கொர்பு மலைப் பாதையில் அடையாளக் குறியீடுகள் இல்லை. அதனால் மலையேறிகள் காணாமல் போவது அடிக்கடி நடைபெறும் நிகழ்ச்சிகளாகும். கொர்பு மலைக்கு அருகில் இன்னும் ஒரு மலை உள்ளது. அதன் பெயர் காயோங் மலை. இதன் உயரம் 2,173 மீட்டர்கள். கொர்பு மலையின் உச்சியில் இருந்து ஒரு மணி நேரத்தில் காயோங் மலையைச் சென்று அடையலாம்.

பேராக், ஈப்போ, தஞ்சோங் ரம்புத்தான் நகர் வழியாக கொர்பு மலைக்குச் செல்லலாம். மலை உச்சியை அடைவதற்கு இரண்டு அல்லது மூன்று நாட்கள் பிடிக்கும். மேலும் ஒரு கடினமான பாதை இருக்கிறது. பகாங், கேமரன் மலை, தானா ராத்தா வழியாக யோங் பெலார் மலை, காயோங் மலை ஆகிய மலைகளைக் கடந்து கொர்பு மலை உச்சியை அடையலாம்.

ஏழு மலைகள்

தீபகற்ப மலேசியாவின் G7 எனும்  (G என்பது Gunung எனும் மலாய்ச் சொல்: மலை என பொருள்படும்) மலைகளில் இதுவும் ஒன்றாகும். தீபகற்ப மலேசியாவின் மிக உயர்ந்த 7 மலைகளை ஜி7 மலைகள் என அழைக்கிறார்கள்.

மலேசிய தீபகற்பத்தில் உள்ள ஏழு உயரமான மலைகள் ஜி7 என அழைக்கப்படுகின்றன.

 G1 தகான் மலை – 2187மீ
 G2 கொர்பு மலை – 2183மீ
 G3 யோங் பெலார் மலை – 2181மீ
 G4 காயோங் மலை – 2173மீ
 G5 சாமா மலை – 2171மீ
 G6 யோங் யாப் மலை – 2168மீ
 G7 உலு செப்பாட் மலை – 2161மீ

கினபாலு மலை (4095 மீ) போன்ற நன்கு அறியப்பட்ட மலைகளுடன் ஒப்பிடும்போது, மேற்காணும் ஜி7 மலைகளின் உயரம் மிகவும் குறைவாக இருக்கலாம். ஆனாலும் இந்த மலைகளின் உயரத்தைக் கொண்டு அவற்றைக் குறைவாக மதிப்பிட்டுவிடக் கூடாது. இவை ஒவ்வொன்றும் 4000 மீட்டர் கொண்ட மலைகளை விட கடினமான கரடுமுரடான மலைகளாகும். இவற்றை மலைகளின் விலங்குகள் என அழைப்பதும் உண்டு.

தஞ்சோங் ரம்புத்தான் பாதையில் உள்ள இடங்கள்

 கம்போங் ஒராங் அஸ்லி - மலேசியப் பூர்வீக குடிமக்களின் இருப்பிடம்.
 டாத்தாரான் பாச்சாட் - இரத்தம் குடிக்கும் அட்டைகளின் இருப்பிடம்
 கேம் சரோஜா - சரோஜா முகாம் 
 கேம் கிஜாங் - கிஜாங் கேம்
 லாஸ்ட் வாட்டர் பாயிண்ட் - கடைசியாக தண்ணீர் கிடைக்கும் இடம்
 போத்தாக் - மொட்டைத் திடல்
 கொர்பு மலை உச்சி

இவற்றையும் பார்க்க 
 மலேசிய மலைகளின் பட்டியல்

சான்றுகள் 

மலேசிய மலைகள்
பேராக்
சிற்றூர் வட்டம்

சிற்றூர் வட்டம் () கேரள மாநிலம் பாலக்காடு மாவட்டத்தில் அமைந்துள்ள ஐந்து வட்டங்களில் ஒன்றாகும். இந்த வட்டத்தின் தலைமையகமாக சிற்றூர் நகரம் உள்ளது. இந்த வட்டத்தின் கீழ் இருபது வருவாய்க் கிராமங்கள் உள்ளன..

மக்கள் வகைப்பாடு
இந்தியா 2011 ஆம் ஆண்டு மக்கள் தொகை கணக்கெடுப்பின்படி  4,37,738 மக்கள் இங்கு வசிக்கின்றார்கள். இவர்களில் 215,309 ஆண்கள், 222,429 பெண்கள் ஆவார்கள். சிற்றூர் வட்ட மக்களின் சராசரி கல்வியறிவு 89.73% ஆகும், இதில் ஆண்களின் கல்வியறிவு 93.83%, பெண்களின் கல்வியறிவு 85.90% ஆகும். இது இந்திய தேசிய சராசரி கல்வியறிவான 59.5% விட கூடியது. சிற்றூர் வட்டம் மக்கள் தொகையில் 40,994 பேர்  ஆறு வயதுக்குட்பட்டோர் ஆவார்கள் .

மேற்கோள்கள் 

பாலக்காடு மாவட்டத்திலுள்ள வட்டங்கள்
வேலுசாமி இராதாகிருஷ்ணன்

அகண்டன் வேலுசாமி இராதாகிருஷ்ணன் (Akandhan Velusami Radhakrishnan, பிறப்பு: 1 ஆகத்து 1952) இலங்கையின் மலையகத் தமிழ் அரசியல்வாதியும், நாடாளுமன்ற உறுப்பினரும் ஆவார்.

வாழ்க்கைச் சுருக்கம்
இராதாகிருஷ்ணன் 1952 ஆகத்து 1 ஆம் நாள் நுவரெலியா மாவட்டம், பொகவந்தலாவையில் உள்ள இராணிகாடு தோட்டத்தில் பிறந்து கந்தப்பளை கோட்லோஜ் தோட்டத்தில் வளர்ந்தார். நுவரெலியா புனித திரித்துவக் கல்லூரி, கொழும்பு சென் பீட்டர்சு கல்லூரி, யோசப் கல்லூரி ஆகியவற்றில் கல்வி கற்றவர். திருமணமான இவருக்கு நான்கு பிள்ளைகள் உள்ளனர்.

அரசியலில்
இராதாகிருஷ்ணன் 1991 இல் இலங்கைத் தொழிலாளர் காங்கிரஸ் கட்சியின் வேட்பாளராக நுவரெலியா பிரதேச சபைக்கு தெரிவு செய்யப்பட்டு அதன் தலைவராக நியமிக்கப்பட்டார். 1999 இல் மத்திய மாகாணசபை உறுப்பினராக தேர்ந்தெடுக்கப்பட்டார். கலாசார மற்றும் தமிழ்க் கல்விக்கான மாகாணசபை அமைச்சரானார். 2004 மாகாணசபைத் தேர்தலில் ஐக்கிய தேசியக் கட்சியின் சார்பில் போட்டியிட்டு மீண்டும் மாகாணசபை உறுப்பினரானார். 2009 மாகாணாசபைத் தேர்தலில் ஐக்கிய மக்கள் சுதந்திரக் கூட்டணி (ஐமசுக) வேட்பாளராகப் போட்டியிட்டு வெற்றி பெற்றார். 2009 மார்ச்சில் மாகாணசபை அமைச்சராக நியமிக்கப்பட்டார்.

2010 நாடாளுமன்றத் தேர்தலில் ஐமசுக வேட்பாளராக நுவரெலியாவில் போட்டியிட்டு நாடாளுமன்றம் சென்றார். 2010 செப்டம்பர் 11 இல் இராதாகிருஷ்ணன் இலங்கை தொழிலாளர் காங்கிரஸ் கட்சியில் இருந்து விலகி சுயேட்சை நாடாளுமன்ற உறுப்பினராக ஐமசுக விற்கு ஆதரவளித்தார். 2010 அக்டோபர் 7 இல் மலையக மக்கள் முன்னணியில் சேர்ந்து அதன் அரசியல் பிரிவுத் தலைவரானார். 2014 அக்டோபர் 9 இல் தாவரவியல் பூங்காக்கள் பொது பொழுது போக்கு அலுவல்கள் பிரதி அமைச்சராக நியமிக்கப்பட்டார்.

2014 டிசம்பர் 10 இல் ஐமசுக அரசில் இருந்து விலகிய இராதாகிருஷ்ணன் 2015 அரசுத்தலைவர் தேர்தலில் போட்டியிட்ட எதிரணியின் பொது வேட்பாளரான மைத்திரிபால சிறிசேனவிற்குத் தனது ஆதரவைத் தெரிவித்தார். தேர்தலுக்குப் பின்னர் புதிய அரசுத்தலைவராகத் தெரிவான சிரிசேன இவரைக் கல்வி இராசாங்க அமைச்சராக நியமித்தார்.

2015 ஆம் ஆண்டில் இராதாகிருஷ்ணன் சனநாயக மக்கள் முன்னணியின் தலைவர் மனோ கணேசன், மற்றும் பழனி திகாம்பரம் ஆகியோருடன் இணைந்து தமிழ் முற்போக்குக் கூட்டணி என்ற கூட்டமைப்பை ஆரம்பித்தார். இக்கூட்டணி 2015 நாடாளுமன்றத் தேர்தலில் ஐக்கிய தேசியக் கட்சியுடன் இணைந்து போட்டியிடுகிறது.

மேற்கோள்கள் 

1952 பிறப்புகள்
இலங்கைத் தொழிலாளர் காங்கிரஸ் அரசியல்வாதிகள்
வாழும் நபர்கள்
இலங்கை மலையகத் தமிழ் அரசியல்வாதிகள்
இலங்கையின் 14வது நாடாளுமன்ற உறுப்பினர்கள்
இலங்கையின் 15வது நாடாளுமன்ற உறுப்பினர்கள்
இலங்கையின் 16வது நாடாளுமன்ற உறுப்பினர்கள்
இலங்கையின் 17வது நாடாளுமன்ற உறுப்பினர்கள்
இலங்கை இந்துக்கள்
ஐக்கிய மக்கள் சுதந்திரக் கூட்டணி அரசியல்வாதிகள்
இலங்கை மாகாண சபை அமைச்சர்கள்
தமிழ் முற்போக்குக் கூட்டணி அரசியல்வாதிகள்
இலங்கையின் துணை அமைச்சர்கள்
இருபத்தொராம் நூற்றாண்டு இலங்கை அரசியல்வாதிகள்
மலேசிய மலைகளின் பட்டியல்

மலேசியாவில் 1426 மலைகள் உள்ளன.
இந்தப் பட்டியல், மலேசியாவில் மிக உயரமான மலைகளில் இருந்து மிகக் குறைவான உயரம் கொண்ட மலைகளின் பட்டியலை வரிசைப் படுத்துகிறது.

ஒரு மலை அமைந்து இருக்கும் நிலப் பகுதியில் இரண்டு அல்லது மூன்று மாநிலங்களின் பெயர்கள் இருக்கலாம். அது அந்த மலையின் எல்லைப் பகுதி மாநிலங்களைக் குறிப்பதாக அமையும். இந்தப் பட்டியல் முழுமை அடையவில்லை. அவ்வப்போது புதுப்பிக்கப்படும்.

மலைகளின் பட்டியல்

படத்தொகுப்பு

மேற்கோள்கள்

வரைபட நூல்கள்
  Atlas Moden: Malaysia dan Dunia
  - A Field Guide to the Birds of Peninsular Malaysia and Singapore

வெளி இணைப்புகள் 
   Info Gunung - Gunung-gunung Malaysia 
  Climb Malaysia Mountains. There are Hundreds To Choose From
   Malaysian Mountains and Highlands
   Mountains In Malaysia,  Ethan Shaw, Demand Media

‎

 
மலேசியா தொடர்பான பட்டியல்கள்
நியூட்டனின் நிறத்தட்டு

கதிரவனின் ஒளியானது ஒரு முப்பட்டகத்தின் வழியாகச் செல்லும்போது அவ்வொளியானது ஊதாவிலிருந்து சிவப்பு ஈறாக ஏழு வண்ணங்களாகப் பிரிகின்றது. ஒரு திரையில் இதனைப் பெறமுடியும். இவ்வண்ணங்களின் அடுக்கே நிறமாலை (Spectrum) எனப்படுகிறது. வெண்மையான சூரியனின் கதிர்கள் இந்த ஏழு வண்ணங்களின் சேர்க்கையே எனத் தெரிகிறது. ஒரு வட்டமானத் தட்டில் இவ்வண்ணங்களின் செறிவிற்கு தகுந்தவாறு வண்ணங்களை எழுதி, அத்தட்டினை வேகமாகச் சுழற்ற, தட்டு வெண்மையாகத் தோன்றக் காணலாம். இந்தத் தட்டே நியூட்டனின் நிறத்தட்டு எனப்படுகின்றது. ஏழு நிறங்களின் சேர்க்கையே வெண்ணொளி எனக் காட்ட இச்சோதனை உதவுகின்றது. இதை ஐசக் நியூட்டன் உருவாக்கினார்.

சான்றுகள்

மேற்கோள்கள்

நிறமாலையியல்
மலபார் விரைவுத் தொடருந்து

மலபார் விரைவுத் தொடருந்து (ஆங்கிலம்: Malabar Express, மலையாளம்: മലബാര്‍ എക്സ്പ്രസ്സ്‌) என்பது இந்தியாவின் தென்மேற்குப் பகுதியான மலபார் கடற்கரைப் பகுதியில் ஓடும் தொடர்வண்டி ஆகும். இது மங்களூர் சென்ட்ரல் நிலையத்திற்கும் திருவனந்தபுரம் சென்ட்ரல் நிலையத்திற்கும் இடையே செல்லும். வட கேரளத்தையும் தென் கேரளத்தையும் இத்தொடர்வண்டி இணைக்கிறது. இத்தொடர்வண்டி முதலில் சென்னைக்கும் மலபாருக்கும் இடையே இயக்கப்பட்டது. மொத்தப் பயணத் தொலைவு 634 கிலோமீட்டர்கள் ஆகும்.

சான்றுகள்

மலபார் எக்ஸ்பிரஸ்: வண்டி எண் 16629, திருவனந்தபுரம்-->மங்களூர்
மலபார் எக்ஸ்பிரஸ்: வண்டி எண் 16630, மங்களூர்-->திருவனந்தபுரம்

கேரளத்தில் தொடருந்துப் போக்குவரத்து
இந்திய விரைவுவண்டிகள்
அதவத்தூர்

திருச்சி மாவட்டத்தின் மணிகண்டம் ஊராட்சி ஒன்றியத்தில் அதவத்தூர் ஊராட்சி அமைந்துள்ளது. இது மணிகண்டம் ஒன்றியத்தில் உள்ள 22 ஊராட்சிகளில் ஒன்று. மணிகண்டம் ஒன்றியமானது திருவரங்கம் வட்டத்தில் வருகிறது. வடக்கே குமார வயலூரையும், தெற்கே தாயனூரையும், கிழக்கே அல்லித்துரையையும் எல்லையாக கொண்டுள்ளது.

அரசியல்
இது திருவரங்கம் சட்டமன்றத் தொகுதியிலும், திருச்சிராப்பள்ளி மக்களவைத் தொகுதியிலும் சேர்க்கப்பட்டுள்ளது.

மேற்கோள்கள்

மணிகண்டம் ஊராட்சி ஒன்றியம்
திருச்சிராப்பள்ளி மாவட்டத்திலுள்ள கிராமங்கள்
இனம் குளத்தூர்

‘’’இனாம் குளத்தூர்‘’’ (Inam Kulathur) தமிழ்நாடு, திருச்சிராப்பள்ளி மாவட்டம், திருவரங்கம் வட்டம், மணிகண்டம் ஊராட்சி ஒன்றியத்தில் உள்ள ஒரு ஊராட்சி.

போக்குவரத்து வசதிகள்
இந்த ஊராட்சியில் பேருந்து நிலையமும் தொடருந்து நிலையமும் உள்ளன. இது 45-ஆம் தேசிய நெடுஞ்சாலைக்கு அருகில் அமைந்துள்ளது.

கல்வி
இந்த ஊராட்சியில் துவக்கப்பள்ளியும் மேல்நிலைப்பள்ளியும் உள்ளன.

மேற்கோள்கள்

மணிகண்டம் ஊராட்சி ஒன்றியம்
திருச்சிராப்பள்ளி மாவட்டத்திலுள்ள கிராமங்கள்
திருமுல்லைவாயில் முத்துவீர் பிள்ளை

திருமுல்லைவாயில் முத்துவீர் பிள்ளை (1900 – 25 நவம்பர் 1973) தமிழகத்தைச் சேர்ந்த தவில் இசைக் கலைஞராவார். தவில் – நாதசுவர இசையுலகில் லயப்பிண்டம் என இவரை மற்ற கலைஞர்கள் குறிப்பிட்டனர்.

பிறப்பும், இசைப் பயிற்சியும்
முத்துவீர் பிள்ளை, தஞ்சாவூர் மாவட்டம் சீர்காழிக்கு அருகிலுள்ள திருமுல்லைவாயில் எனும் சிற்றூரில் பிறந்தார். பெற்றோர்: தவிற் கலைஞர் நாராயணசுவாமி பிள்ளை – பொன்னம்மாள். ஆரம்பத்தில் தந்தையிடமிருந்து இசைப் பயிற்சி பெற்றுவந்த முத்துவீர் பிள்ளை, அம்மாசத்திரம் கண்ணுசுவாமி பிள்ளையிடம் ஏழாண்டுகள் தவில் கற்றுக் கொண்டார்.

இசை வாழ்க்கை
தனது 17ஆவது வயதில் நாதசுவரக் கச்சேரி ஒன்றில் முதன்முதலாக தவில் வாசித்தார். திருவலஞ்சுழி மாணிக்கம் பிள்ளையின் குழுவில் வாசித்துவந்த முத்துவீர் பிள்ளை, நாளடைவில் பிற கலைஞர்களுக்கும் தவில் வாசிக்கத் தொடங்கினார்.

டி. என். ராஜரத்தினம் பிள்ளை, செம்பொன்னார் கோவில் கோவிந்தசுவாமி பிள்ளை சகோதரர்கள், திருச்சேறை முத்துகிருஷ்ண பிள்ளை, ராஜாமடம் சண்முக சுந்தரம் பிள்ளை, திருவெண்காடு சுப்பிரமணிய பிள்ளை, திருவீழிமிழலை சகோதரர்கள், இஞ்சிக்குடி பிச்சைக்கண்ணுப் பிள்ளை, திருவிடைமருதூர் பி. எஸ். வீருசாமி பிள்ளை, வண்டிக்காரத் தெரு சுப்பிரமணிய பிள்ளை சகோதர்கள், தருமபுரம் அபிராமிசுந்தர பிள்ளை, அய்யம்பேட்டை வேணுகோபாலபிள்ளை ஆகியோருக்கு முத்துவீர் தவில் வாசித்துள்ளார்.

பெற்ற பட்டங்களும், சிறப்புகளும்
 லயஞானத் தவில் மணி
 1964ஆம் ஆண்டில் தமிழ்நாடு சங்கீத நாடக சங்கத்தின் கலாசிகாமணி விருது
 டி. என். ராஜரத்தினம் பிள்ளை நினைவு நாள் விழாவில் வெள்ளிக் கேடயம்
 கலைமாமணி விருது

மறைவு 
திருமுல்லைவாயில் முத்துவீர் பிள்ளை, 25 நவம்பர் 1973 அன்று தனது 73ஆவது வயதில் காலமானார்.

உசாத்துணை 
 பக்கம் எண்கள்: 378 - 381, பி. எம். சுந்தரம் எழுதிய மங்கல இசை மன்னர்கள் நூல் (முதற் பதிப்பு, டிசம்பர் 2013; வெளியீடு: முத்துசுந்தரி பிரசுரம், சென்னை - 17.)

1900 பிறப்புகள்
தவில் கலைஞர்கள்
1973 இறப்புகள்
கலைமாமணி விருது பெற்றவர்கள்
ஊர் பெயரால் அறியப்படும் மக்கள்
கே. கள்ளிக்குடி

கே. கள்ளிக்குடி (K.KALLIKUDI) தமிழ்நாடு, திருச்சிராப்பள்ளி மாவட்டம், திருவரங்கம் வட்டம், மணிகண்டம் ஊராட்சி ஒன்றியத்தில் உள்ள ஒரு ஊராட்சி.

அரசியல் 
இது திருவரங்கம் சட்டமன்றத் தொகுதியிலும், திருச்சிராப்பள்ளி மக்களவைத் தொகுதியிலும் சேர்க்கப்பட்டுள்ளது.

மேற்கோள்கள் 

மணிகண்டம் ஊராட்சி ஒன்றியம்
திருச்சிராப்பள்ளி மாவட்டத்திலுள்ள கிராமங்கள்
சோமரசம்பேட்டை

சோமரசம்பேட்டை (Somarasampettai) இவ்வூரின் பழம்பெரும் முழு பெயரானது "சோமசுந்தரேசம்பேட்டை" என்ற பெயரே காலத்தால் மறுவி சோமரசம்பேட்டை என்று தற்கால பெயராக மாறியது. இது தமிழ்நாடு, திருச்சிராப்பள்ளி மாநகரின் புறநகர், திருவரங்கம் வட்டம், மணிகண்டம் ஊராட்சி ஒன்றியத்தில் உள்ள ஒரு ஊராட்சி.

அரசியல் 
இது திருவரங்கம் சட்டமன்றத் தொகுதியிலும், திருச்சிராப்பள்ளி மக்களவைத் தொகுதியிலும் சேர்க்கப்பட்டுள்ளது.

மேற்கோள்கள் 

மணிகண்டம் ஊராட்சி ஒன்றியம்
திருச்சிராப்பள்ளி மாவட்டத்திலுள்ள கிராமங்கள்
தாயனூர்

‘’’தாயனூர்‘’’ (Thayanur) தமிழ்நாடு, திருச்சிராப்பள்ளி மாவட்டம், திருவரங்கம் வட்டம், மணிகண்டம் ஊராட்சி ஒன்றியத்தில் உள்ள ஒரு ஊராட்சி. முத்திரியர் கோட்டை எனவும் கூறலாம்

அரசியல்
இது திருவரங்கம் சட்டமன்றத் தொகுதியிலும், திருச்சிராப்பள்ளி மக்களவைத் தொகுதியிலும் சேர்க்கப்பட்டுள்ளது.

மேற்கோள்கள் 

மணிகண்டம் ஒன்றியம்
திருச்சிராப்பள்ளி மாவட்டத்திலுள்ள கிராமங்கள்
மன்னார்குடி பரமசிவம் பிள்ளை

மன்னார்குடி பரமசிவம் பிள்ளை (21 ஆகஸ்ட் 1929 – 23 ஆகஸ்ட் 1976) தமிழகத்தைச் சேர்ந்த நாதசுவர இசைக் கலைஞராவார்.

பிறப்பும், இசைப் பயிற்சியும்
பரமசிவம் பிள்ளை, இப்போதைய திருவாரூர் மாவட்டத்திலுள்ள மன்னார்குடியில் பிறந்தவர். பெற்றோர்: சண்முகம் பிள்ளை – நாகரத்தினம் அம்மாள். தனது ஏழாவது வயதில் திருப்பழனம் பொன்னையா என்பவரிடம் மாணவராகச் சேர்ந்த பரமசிவம், அவரிடம் 5 ஆண்டுகள் நாதசுவரம் கற்றுக்கொண்டார். அதன்பிறகு சுவாமிமலை கந்தசுவாமி பிள்ளையிடம் 3 ஆண்டுகள் நாதசுவரம் கற்றுக்கொண்டார்.

இசை வாழ்க்கை
1970ஆம் ஆண்டு தில்லியில் வாசித்தபோது, அப்போதைய பிரதமர் இந்திரா காந்தியின் பாராட்டுதலைப் பெற்றார். முதலாம் உலகத் தமிழ் மாநாடு நடந்தபோது, தொடக்க விழாவில் பரமசிவம் பிள்ளையின் நாதசுவர நிகழ்ச்சி நடந்தது.

புகழ்பெற்ற தவில் கலைஞர்களான நாச்சியார்கோயில் என். பி. இராகவப்பிள்ளை, கும்பகோணம் தங்கவேல் பிள்ளை, வலங்கைமான் சண்முகசுந்தரம் பிள்ளை, நீடாமங்கலம் என். டி. எம். சண்முக வடிவேல், யாழ்ப்பாணம் தட்சிணாமூர்த்தி பிள்ளை, அரித்துவாரமங்கலம் ஏ. கே. பழனிவேல், திருவாளப்புத்தூர் டி. ஏ. கலியமூர்த்தி, தஞ்சாவூர் கோவிந்தராஜன் ஆகியோர் இவருக்கு தவில் வாசித்துள்ளனர்.

பெற்ற பட்டங்களும், விருதுகளும்
 நாகஸ்வர வித்வன்மணி
 நாகஸ்வர கேஸரி

மறைவு 
பரமசிவம் பிள்ளை, 23 ஆகஸ்ட் 1976 அன்று தனது 47ஆவது வயதில் மாரடைப்பின் காரணமாக காலமானார்.

உசாத்துணை 
 பக்கம் எண்கள்: 271 - 276, பி. எம். சுந்தரம் எழுதிய மங்கல இசை மன்னர்கள் நூல் (முதற் பதிப்பு, டிசம்பர் 2013; வெளியீடு: முத்துசுந்தரி பிரசுரம், சென்னை - 17.)

1929 பிறப்புகள்
நாதசுவரக் கலைஞர்கள்
1976 இறப்புகள்
ஊர் பெயரால் அறியப்படும் மக்கள்
நாகமங்கலம்

நாகமங்கலம் (NAGAMANGALAM) என்பது தமிழ்நாடு, திருச்சிராப்பள்ளி மாவட்டம், திருவரங்கம் வட்டம், மணிகண்டம் ஊராட்சி ஒன்றியத்தில் உள்ள ஒரு ஊராகும்.

அரசியல்
இது திருவரங்கம் சட்டமன்றத் தொகுதியிலும், திருச்சிராப்பள்ளி மக்களவைத் தொகுதியிலும் சேர்க்கப்பட்டுள்ளது.

மேற்கோள்கள்

மேற்கோள்கள்

மணிகண்டம் ஒன்றியம்
திருச்சிராப்பள்ளி மாவட்டத்திலுள்ள கிராமங்கள்
முடிகண்டம்

முடிகண்டம் (MUDIKANDAM) தமிழ்நாடு, திருச்சிராப்பள்ளி மாவட்டம், திருவரங்கம் வட்டம், மணிகண்டம் ஊராட்சி ஒன்றியத்தில் உள்ள ஒரு ஊராட்சி ஆகும்.

அரசியல்
இது திருவரங்கம் சட்டமன்றத் தொகுதியிலும், திருச்சிராப்பள்ளி மக்களவைத் தொகுதியிலும் சேர்க்கப்பட்டுள்ளது.

மேற்கோள்கள் 

மணிகண்டம் ஊராட்சி ஒன்றியம்
திருச்சிராப்பள்ளி மாவட்டத்திலுள்ள கிராமங்கள்
மேக்குடி

‘’’மேக்குடி‘’’ (MEKKUDI) தமிழ்நாடு, திருச்சிராப்பள்ளி மாவட்டம், திருவரங்கம் வட்டம், மணிகண்டம் ஊராட்சி ஒன்றியத்தில் உள்ள ஒரு ஊராட்சி.

அரசியல்
இது திருவரங்கம் சட்டமன்றத் தொகுதியிலும், திருச்சிராப்பள்ளி மக்களவைத் தொகுதியிலும் சேர்க்கப்பட்டுள்ளது.

மேற்கோள்கள்

மணிகண்டம் ஊராட்சி ஒன்றியம்
திருச்சிராப்பள்ளி மாவட்டத்திலுள்ள கிராமங்கள்
மணப்பாறை மாட்டுச் சந்தை

மணப்பாறை மாட்டுச் சந்தை என்பது இந்தியா, தமிழ்நாட்டின், திருச்சிராப்பள்ளி மாவட்டம், மணப்பாறையில் நடக்கும் மாட்டுச் சந்தை ஆகும். 

தமிழக அளவில் மணப்பாறை மாட்டுச்சந்தை புகழ் பெற்றதாகும். மணப்பாறையில் புதன்கிழமைதோறும் நடைபெறும் மாட்டுச்சந்தைக்கு தமிழகத்தில் உள்ள அனைவரும் வந்து மஞ்சுவிரட்டலுக்கான காளை, மாட்டு வண்டி போட்டிக்கான காளை, உழுவதற்கான மாடுகள் என்ற நிலையில் தெரிவு செய்து வாங்குகின்றனர்.  இந்த சந்தையில் மாடு விற்பனை தவிர மாட்டுக்கு கொம்பு சீவுவது, லாடம் அடிப்பது, மூக்கணாங்கயிறு மாட்டுவது போன்ற தொழில்களும் நடக்கிறது.

வரலாறு 
நூறு ஆண்டுகளுக்கு முன் மணப்பாறையில் ஆங்காங்கே சிறிய அளவில் மாட்டு சந்தை நடைபெற்று வந்தது. பின்னர் இதன் முக்கியத்தும் அதிகரித்தது, மாடுகளின் எண்ணிக்கையும் அதிகரித்தது. இதைத் தொடர்ந்து தற்போது உள்ள திருச்சி-திண்டுக்கல் வெளிவட்ட சாலைக்கு சந்தை இடம் மாறியது. கடந்த 1928ஆம் ஆண்டு 12 ஏக்கர் பரப்பளவில் இந்த சந்தை அமைக்கப்பட்டது. புதன் கிழமை சந்தைக்கு செவ்வாய் கிழமையே ஆயிரக்கணக்காக மாடுகள் வந்து சேர்ந்துவிடும். தற்காலத்தில் இங்கு வாரந்தோறும் 2,500 முதல் 3000 மாடுகள் கைமாறுகின்றன. இந்த சந்தைக்கு தமிழ்நாடு மட்டுமல்லாது ஆந்திரா, தெலுங்கானா, கேரளா என பக்கத்து மாநிலங்களில் இருந்து மாடுகள் வருகின்றன.

திரைப்படப் பாடலில்
மக்களைப் பெற்ற மகராசி என்ற தமிழ்த் திரைப்படத்தில் இடம்பெற்ற 'மணப்பாறை மாடுகட்டி மாயவரம் ஏறுபூட்டி' (பாடலாசிரியர்-மருதகாசி) என்ற பாடலால் மணப்பாறை மாட்டுச் சந்தையில் வாங்கப்பட மாட்டின் உயர்வு அறியப்படுகிறது.

மேற்கோள்கள்

மாடுகள்
சந்தைகள்
திருச்சிராப்பள்ளி மாவட்டம்
உம்பளச்சேரி மாடு

உம்பளச்சேரி மாடு என்பது தமிழ்நாட்டில் நாகை, திருவாரூர், தஞ்சை மாவட்டங்களில் காணப்படும் மாடுகளின் ஒரு இனமாகும்.  இவை குட்டையானவை என்றாலும். இதன் கால்கள் உறுதியானவை, ஆழமான சேற்றில் இறங்கி நன்கு உழக்கூடியவை.

பெயரியல் 
நாகப்பட்டினம் மாவட்டத்தின், தலைஞாயிறு ஊராட்சி ஒன்றியத்தைச் சேர்ந்த உம்பளச்சேரி ஊராட்சியின் பெயரைக்கொண்டு இவ்வகை மாடுகள் உம்பளச்சேரி மாடுகள் என அழைக்கப்படுகின்றன. நாகை, திருவாரூர் மாவட்ட சதுப்பு நிலப் பகுதியில் உள்ள உப்பன் அருகு என்ற உப்புச்சத்து நிறைந்த புல் வகைகளை மேய்ந்து இனவிருத்தி செய்ததால் உப்பளச்சேரி மருவி உம்பளச்சேரி எனப் பெயர் பெற்றது.

விளக்கம் 
இந்த மாடு பிறக்கும்போது செம்பழுப்பு நிறத்தில் இருக்கும். ஆறு மாதங்கள் வளர்ந்த பிறகு சாம்பல் நிறத்துக்கு மாறிவிடுகின்றன. நெற்றி, கால், வால் பகுதிகள் வெள்ளை நிறத்தில் இருக்கும். உம்பளச்சேரி இளம் காளைகளின் கொம்பைத் தீய்க்கும் அல்லது வெட்டும் பழக்கம் இருக்கிறது. காங்கேயம் காளைகளை உள்ளூர் நாட்டுப் பசுக்களுடன் கலப்பு செய்யப்பட்டதால் உம்பளச்சேரி என்ற தனி மாட்டினம் உருவாகி இருக்கலாம் என்று கருதப்படுகிறது. காங்கேயம் மாட்டின் தலை அமைப்பைத் தவிர மற்ற உடற்கூறுகளை உம்பளச்சேரி மாட்டிலும் காணலாம்.

பசுக்கள்
இந்த இனப் பசுக்கள் 2.5 லிட்டர் வரை குறைந்த அளவே பால் கறந்த போதிலும், இதன் பால் கெட்டித்தன்மையும் நோய் எதிர்ப்பு சக்தியும் வாயந்ததாகும். முத்துமுத்தாய் நெல் விளைந்தாலும் உம்பளச்சேரி மோருக்கு சோறு கிடைக்காது என்ற காளமேகப்புலவரின் பாடல் வரிகள் மூலமாக உம்பளச்சேரியின் பெருமையினை அறிந்துகொள்ளலாம்.

காளை
இந்த இனக் காளைகள் காவிரி கழிமுகத்து எதிர்நிலப் பகுதியில் உள்ள கடுஞ்சேற்றிலும் குறைந்த உணவுடன் ஆறிலிருந்து ஏழு மணி நேரம் உழவு செய்யும் ஆற்றல் மிக்கவை. மேலும், 2500 கிலோ கொண்ட பாரத்தை சுமார் 20 கிமீ தூரம் வரை அனாயசமாக இழுத்துச் செல்லும் ஆற்றல் கொண்டவை.

மாற்றுப் பெயர்கள்
உம்பளச்சேரி இனக் காளைகள் தெற்கத்தி மாடு, மோழை மாடு, மொட்டை மாடு, தஞ்சாவூர் மாடு என்றும், பசுக்கள் ஆட்டுக்காரி மாடு, வெண்ணாமாடு, சூரியங்காட்டுமாடு, கணபதியான்மாடு எனவும் காரணப்பெயர்களால் அழைக்கப்படுகின்றன.

காக்கும் முயற்சிகள் 
இந்த உம்பளச்சேரி மாட்டினத்தை பாதுகாக்கும் நோக்கில்  தமிழ்நாடு அரசின் கால்நடை பராமரிப்புத் துறை சார்பில் திருவாரூர் மாவட்டம், கொருக்கையில்  மாவட்ட கால்நடை பண்ணை நடத்தப்பட்டுவருகிறது.

மேற்கோள்கள்

வெளியிணைப்புகள்
நாகப்பட்டினத்தில் உம்பளச்சேரி மாடுகள் கண்காட்சி நடத்தி கால்நடை இனத்தை காப்பதற்கான முயற்சிகள் மேற்கொண்டுள்ள தமிழக அரசுக்கு விவசாயிகள் நன்றி
உம்பளச்சேரி இன மாடு
 2500 கிலோ பாரத்தை 20 கிலோதூரம் வரை இழுக்கும் தலைஞாயிறு பகுதிகளில் வளர்க்கப்படும் உம்பளச்சேரி மாடுகள்
உம்பளச்சேரி இன மாடுகளை "வெப்சைட்' மூலம் பிரபலப்படுத்த தீவிர நடவடிக்கை

மாடுகள்
இந்தியாவில் தோன்றிய மாட்டு இனங்கள்
தமிழ்நாட்டில் கால்நடை வளர்ப்பு
சராய்கேலா சட்டமன்றத் தொகுதி

﻿என்பது ஜார்க்கண்டின் சட்டமன்றத்துக்கான தொகுதியாகும். இது சிங்பூம் மக்களவைத் தொகுதிக்கு உட்பட்டது.

பகுதிகள்
இந்த தொகுதியில் கீழ்க்காணும் பகுதிகள் சேர்க்கப்பட்டுள்ளன.
 மேற்கு சிங்பூம் மாவட்டம் (பகுதி)
 சராய்கேலா நகராட்சி
 சராய்கேலா காவல் வட்டம் (பகுதி)
 ராஜ்நகர் காவல் வட்டம் (பகுதி)
 ஆதித்யபூர் காவல் வட்டம்

சட்டமன்ற உறுப்பினர்
 2014 - இன்று வரை: சம்பாய் சோரன் (ஜார்க்கண்டு முக்தி மோர்ச்சா)

சான்றுகள்

ஜார்க்கண்டின் சட்டமன்றத் தொகுதிகள்
மேற்கு சிங்பூம் மாவட்டம்
என். ரவிகிரண்

‘சித்திரவீணை என். ரவிகிரண்’  என்றழைக்கப்படும் என். ரவிகிரண் (பிறப்பு: பிப்ரவரி 12, 1967) தென்னிந்தியாவின் மைசூரைச் சேர்ந்த சித்திரவீணை கலைஞர் ஆவார். பாடகர், பாடல் இயற்றுநர், இசை ஆசிரியர், இசை எழுத்தாளர் என கருநாடக இசைத் துறைகளில் பங்காற்றி வருகிறார் .

இசைப் பயிற்சி
தந்தை சித்திரவீணை நரசிம்மனிடம் இசைப் பயிற்சிப் பெற்ற ரவிகிரண், தனது 5ஆவது வயதில் வாய்ப்பாட்டு கச்சேரி செய்தார். தனது 10 வயது வரை பாடகராக இருந்துவந்த ரவிகிரண், அதற்குப்பின், 21 தந்திகளைக் கொண்ட சித்திரவீணையை வாசிப்பதற்கு மாறினார். தனது 11ஆவது வயதில்  சித்திரவீணை கச்சேரியை வழங்கினார்.

பிரபல இசைக் கலைஞர் டி. பிருந்தாவின் மாணவராக 10 ஆண்டுகள் இசை நுணுக்கங்களை ரவிகிரண் கற்றார்.

இசை வாழ்க்கை
இந்தியாவிலும், உலக நாடுகள் பலவற்றிலும் தனது இசை நிகழ்ச்சிகளை நிகழ்த்தியுள்ளார். செம்மங்குடி சீனிவாச ஐயர், டி. பிருந்தா, கிரிஜா தேவி, எம். பாலமுரளிகிருஷ்ணா, விஸ்வ மோகன் பட், என். ரமணி, ஆர். கே. ஸ்ரீகண்டன், நேதுநூரி கிருஷ்ணமூர்த்தி, உ. ஸ்ரீநிவாஸ் ஆகியோருடன் இணைந்து இசை நிகழ்ச்சிகளை ரவிகிரண் நடத்தியுள்ளார்.

பெற்ற பட்டங்களும், சிறப்புகளும்
 இசைப் பேரொலி விருது, 1991;  வழங்கியது: கார்த்திக் பைன் ஆர்ட்ஸ், சென்னை
 சங்கீத சூடாமணி விருது, 1995
 சங்கீத கலாநிதி விருது, 2017. வழங்கியது: மியூசிக் அகாதெமி, சென்னை.

மேற்கோள்கள்

வெளியிணைப்புகள்
 Margazhi Conversation:'Chitravina' N. Ravikiran - ரவிகிரணுடன் நடந்த ஒரு கலந்துரையாடலின் காணொளி
 கலைஞரின் அதிகாரப்பூர்வ இணையதளம்

1967 பிறப்புகள்
கருநாடக இசை வீணைக் கலைஞர்கள்
சங்கீத சூடாமணி விருது பெற்றவர்கள்
வாழும் நபர்கள்
இசைப் பேரொளி விருது பெற்றவர்கள்
சங்கீத கலாநிதி விருது பெற்றவர்கள்
சிர்பூர் சட்டமன்றத் தொகுதி (மகாராட்டிரம்)

சிர்பூர் சட்டமன்றத் தொகுதி (Shirpur Assembly constituency) என்பது மேற்கத்திய இந்தியாவின் மகாராஷ்டிரா மாநிலத்தின் 288 மகாராட்டிர சட்டமன்றத்  தொகுதிகளில் ஒன்றாகும். இந்தத் தொகுதி துளே மாவட்டத்தில் அமைந்துள்ளது, தற்போது இது பழங்குடியின வேட்பாளர்களுக்காக ஒதுக்கப்பட்டுள்ளது. இத்தொகுதியானது நந்துர்பார் மக்களவைத் தொகுதிக்கு உட்பட்ட  ஐந்து சட்டமன்றத் தொகுதிகளில் ஓன்றாகும். அவை துளே மாவட்டத்தில் உள்ள சாக்ரி, நந்துர்பர் மாவட்டத்தில் உள்ள அக்கல்குவா, நவாபூர், மற்றும் சகாடா ஆகியனவாகும்.

மேற்கோள்கள் 

மகாராட்டிர அரசியல்
துளே மாவட்டம்
மகாராட்டிர சட்டமன்றத் தொகுதிகள்
குமார கம்பணன்

குமார கம்பணன் விஜய நகரப் பேரரசின் இளவரசன் ஆவான்.கிபி. 1336 ஆம் ஆண்டில் ஹரிஹரர் மற்றும் புக்கர் எனும் சகோதரர்கள் விஜயநகரப் பேரரசைத் தோற்றுவித்தார்கள். குமார கம்பணன் புக்கரின் மகன் ஆவார். புக்கராயர் விஜயநகர பேரரசரானதும் தமிழ் பகுதிகளை கைப்பற்ற இவர் நியமிக்கப்பட்டார். இவர் கிபி 1359 இல் திருவண்ணாமலையை தலைநகராகக் கொண்டு தொண்டை நாட்டை ஆண்ட சம்புவராய அரசர் இராஜநாராயணச் சம்புவராயனுடன் போரிட்டு வென்று தொண்டை நாட்டைக் கைப்பற்றினார். பின்னர் மதுரை சுல்தானகம் மீது 1378 இல் படையெடுத்து  அங்கு சுல்தான்களின் ஆட்சியை முடிவுக்கு கொண்டு வந்தார். எனினும் மதுரை ஆட்சியை பாண்டியர்களின் நேரடி வாரிசுகளான தென்காசிப் பாண்டியர்களிடம் வழங்காமல் ஆட்சி நடத்த நாயக்க தளபதிகளை நியமித்தார். குமார கம்பண்ணன்  கோயில் அறநிலையங்களினைப் பாதுகாப்பதனையும் கடமையாகக் கொண்டு போர் புரிந்து பல தலைவர்களை பாண்டிய நாட்டின் பொறுப்புகளில் அமர்த்தினான்.

மதுரை படையெடுப்பின் போது உடனிருந்த இவரது மனைவி கங்கதேவி மதுரை முற்றுகையையும், வெற்றிகளையும் மதுரா விஜயம்  என்ற தனது சமஸ்கிருத நூலில் பதிவு செய்துள்ளார்.

மேற்கோள்கள்

விஜயநகரப் பேரரசு
மதுரை நாயக்கர்கள்
2000 இலங்கைச் சூறாவளி

2000 இலங்கைச் சூறாவளி(IMD designation: BOB 06 JTWC designation: 04B) என்பது 1978 ஆம் ஆண்டிலிருந்து இலங்கையின் மீது வீசிய பலம் வாய்ந்த வெப்ப மண்டலச் சூறாவளி ஆகும். இது 2000 ஆம் ஆண்டின் வட இந்தியப் பெருங்கடலின் சூறாவளிப்பருவத்தில் வீசிய நான்காவதும் கடுமையான இரண்டாவது சூறாவளியும் ஆகும். 2000 ஆம் ஆண்டு டிசம்பர் 25ஆம் நாளன்று இச்சூறாவளி திரிந்த வானிலையைக் கொண்ட ஒரு பிரதேசத்தில் இருந்து விரிவடைந்தது. இது மேற்குப் பக்கமாக நகர்ந்து திடீரென பலமான சூறாவளியாக உருவெடுத்து  75 mph (120 கிமீ/மணி) எனும் வேகத்தை அடைந்தது. இலங்கையின் கிழக்குப் பகுதியை உச்ச பலத்துடன் இச்சூறாவளி தாக்கியது, பின்னர் பலவீனமடைந்த இச்சூறாவளி டிசம்பர், 28 ஆம் நாளன்று தென்னிந்தியாவைத் தாக்கிச் சிதறடிக்கும் வரையில் இலங்கைத்தீவை சற்று மெதுவாகக் கடந்து சென்றது.

1978 ஆம் ஆண்டில் வீசிய சூறாவளியின் 110 mph (175 கிமீ/மணி) வேகத்தை விடவும் குறைவான வேகம் கொண்ட இலங்கையைத் தாக்கிய முதலாவது வேகம் குறைந்த சூறாவளி இதுவாகும். 1992 ஆம் ஆண்டின் பின்னர் இலங்கைத்தீவைத் தாக்கிச் சென்ற வெப்பமண்டலச் சூறாவளி இதுவாகும். 1996 ஆம் ஆண்டின் பின்னரான டிசம்பர் மாதத்தில் வீசிய வங்காள விரிகுடாவின் தீவிரமான சூறாவளி இதுவாகும். இச்சூறாவளி கனமான அடைமழைகளையும் பலமான காற்றுக்களையும் உருவாக்கியது மட்டுமன்றி பத்தாயிரத்திற்கு மேற்பட்ட வீடுகளை சேதப்படுத்தியதுடன் 500,000 மக்களை இடம்பெயர்ந்து செல்லவும் செய்தது. இச்சூறாவளியின் விளைவாக ஒன்பது பேர் பலியாகினர்.

வானிலை ஆராய்ச்சி வரலாறு
வளிமண்டல மேற்காவுகைக்கு (வளிமண்டல வெப்பச் சலனம், atmospheric convection) உட்பட்ட பிரதேசமொன்று வங்காள விரிகுடாவின் மத்திய பகுதியில் 2000 ஆம் ஆண்டில் திசம்பர் மாதம் 21 ஆம் திகதி உருவாகி விரிவடைந்தது. இது செயற்பாட்டிலுள்ள பூமத்தியரேகைத் தொட்டிக்கு (equatorial trough) அருகில் உருவானது. இது பலவீனமான செங்குத்தான காற்று பெயர்ச்சியைக் (weak vertical wind shear) கொண்ட ஒரு பிரதேசத்தில் அமைந்திருந்தது.

மேற்கோள்கள்

வெளி இணைப்புகள் 

JTWC அறிக்கை 

இலங்கையில் சூறாவளிகள்
2000 நிகழ்வுகள்
தில்வாலே துல்ஹானியா லே ஜாயங்கே (திரைப்படம்)

தில்வாலே துல்கானியா லே சாயேங்கே (Dilwale Dulhania Le Jayenge) இந்தி திரைப்படத்தை யாசு சோப்ரா தயாரித்துள்ளார். இது அவரது வெள்ளிவிழா திரைப்படம். இதை இயக்கி இருப்பவர் ஆதித்யா சோப்ரா. நடிகர் சாருக்கான் கதாநாயகனாக நடித்திருக்க, நடிகை கசோல் ககதாநாயகியாக நடித்து இருக்கிறார். இது குடும்பப் பாங்கான காதல் திரைப்படம். இதன் பாடல்கள் இந்தி தெரியாதவரகளையும் தாளம் போட வைத்து ரசிக்க வைக்கும்.1995 இல் வெளியிடப்பட்ட அச்சுகோல் சோப்ரா இயக்கத்தில் வெளிவந்த இத்திரைப்படத்தில் சாருக் கான், கசோல் எனப் பலரும் நடித்துள்ளனர்.

இந்த திரைப்படம் 1995ம் ஆண்டு திசம்பர் மாதம் வெளியானது. இப்படம் வெளியான அன்றிலிருந்து மும்பையின் இதயப் பகுதியில் அமைந்து இருக்கும் மராத்தா மந்திர் திரையரங்கில் ஆயிரம் வாரங்கள் தாண்டி தொடர்ந்து ஓடிக்கொண்டு இருக்கிறது. இப்போது 19வது ஆண்டை நிறைவடைய உள்ளது..

சாதனை 
மும்பையில் உள்ள ‘மராத்தாHD அந்திர்’ திரையரங்கில் இத்திரைப்படம் கடந்த 19 ஆண்டுகளாக தொடர்ந்து திரையிடப்பட்டு வருகிறது.

வெளி இணைப்புகள் 
 http://www.yashrajfilms.com/Movies/MovieIndividual.aspx?MovieID=07bcecd7-13fe-413e-8a4f-6b79a9dccb40
 http://www.dailymotion.com/video/x247hwp_dilwale-dulhania-le-jayenge-ddlj-hindi-movie-part-1_shortfilms

மேற்கோள்கள் 

1995 திரைப்படங்கள்
1995 இந்தித் திரைப்படங்கள்
அறிமுக இயக்குநர் திரைப்படங்கள்
இந்திய இந்தித் திரைப்படங்கள்
கூண்டி மக்களவைத் தொகுதி

﻿கூண்டி மக்களவைத் தொகுதி என்பது இந்திய மக்களவைக்கான தொகுதியாகும்.

பகுதிகள்
இது ஜார்க்கண்டின் சட்டமன்றத்துக்கான சில தொகுதிகளை உள்ளடக்கியது.
அவை:
கர்சாவான் சட்டமன்றத் தொகுதி (57) (பழங்குடியினர்)
தமாடு சட்டமன்றத் தொகுதி (58)
தோர்ப்பா சட்டமன்றத் தொகுதி (59)
கூண்டி சட்டமன்றத் தொகுதி (60)
கோலேபிரா சட்டமன்றத் தொகுதி (71) (பழங்குடியினர்)
சிம்டேகா சட்டமன்றத் தொகுதி (70) (பழங்குடியினர்)

நாடாளுமன்ற உறுப்பினர்
 பதினாறாவது மக்களவை: கரிய முண்டா (பாரதிய ஜனதா கட்சி)

மேற்கோள்கள் 

ஜார்க்கண்டிலுள்ள மக்களவைத் தொகுதிகள்
வஜ்ராயுதம்

வஜ்ஜிராயுதம், (Vajra) தொன்மவியலின் படி இந்திரனின் ஆயுதமாகும். இவ்வாயுதம் மிகவும் வலிமை வாய்ந்ததாக கருதப்படுகிறது.

தொன்ம சுருக்கம் 
இந்திரனைக் கொல்ல விருத்திராசூரன் எனும் அரக்கன் முயன்று பொழுது வலிமையான ஆயுதமொன்று வேண்டுமென இந்திரன் எண்ணினான். பாற்கடலை கடைய தேவர்களும் அசுரர்களும் முனைந்த பொழுது அவர்களுடைய ஆயுதங்கள் அனைத்தையும் ததீசி முனிவர் விழுங்கி பாதுகாத்தார். அவ்வாயுதங்கள் அனைத்தும் அவர் முதுகுத் தண்டியில் இணைந்து இருந்தன.எனவே ததீசி முனிவரிடம் யாசகமாக அவருடைய முதுகுத் தண்டினைப் பெற்று அதனைக் கொண்டு வலிமையான ஆயுதத்தினை இந்திரன் அகத்திய முனிவரின் துணையுடன் பெற்றுக் கொண்டார். இந்த ஆயுதம் வஜ்ஜிராயுதம் என்று அழைக்கப்படுகிறது.

வஜ்ராயுதம்: தேவர்களின் தலைவன் இந்திரனின் சக்தி மிக்க ஆயுதம். இந்த வஜ்ராயுத்தைக் கொண்டு அசுரர்கள் பலரை இந்திரன் போரில் வீழ்த்தினார்.

இந்திரனுக்கு வஜ்ராயுதம் கிடைத்த கதை

தேவர்கள் படைக்கலங்களை தசீசி முனிவரிடம் ஒப்படைத்தல் 
ஒருமுறை அசுரர்களை போரில் வென்ற தேவர்கள், தங்களின் சக்தி மிக்க படைக்கலங்களை பாதுகாக்கும் பொருட்டு, கடிதவ முனி தசீசியிடம் ஒப்படைத்தனர். தசீசி முனி இரத்தக்கறை படிந்த படைக்கலங்களை புனித ஆற்றில் சுத்தம் செய்து, சுத்தி செய்த நீரின் சிறிதை பருகினார். அதனால் அப்படைக்கலங்கள் தங்களின் சக்தி முழுவதும் தன் உடலில் சேர்ந்தது.

மீண்டும் தேவ-அசுரப் போர் 
பல காலம் கழித்து மீண்டும் தேவாசுர போர் மூண்டது. எனவே தசீசி முனிவரிடம் பாதுகாப்பிற்காக ஒப்படைத்த படைக்கலங்களைத் திரும்பப் பெற்று, தேவர்கள், அசுரர்களுடன் போரிட்டனர். போரின் முடிவில் தேவர்கள் படுதோல்வி அடைந்தனர்.

தங்கள் சக்திமிக்க படைக்கலங்களின் உதவியால் அசுரர்க்ளை வெல்ல முடியாது, போரில் தோற்று வந்த செய்தியை தேவர்கள் தசீசி முனிவரிடம் கூறினார்கள். கடிமுனி தசீசி தனது ஞானக்கண்னால், தேவர்களின் படைக்கலங்களின் வலிமை போனதற்கான காரணத்தை உணர்ந்தார்.

வஜ்ராயுதம் உருவாதல் 
தனது செயலால் தேவர்களின் ஒட்டுமொத்த படைக்கலங்களின் சக்தி தன் உடலில் இருப்பதை உணர்ந்த தசீசி முனிவர், தான் உண்ணாநோன்பு இருந்து மரணம் அடைந்த பின்பு, தன் உடலின் நீண்ட முதுகெலும்பை வஜ்ராயுதம் எனும் மிகச்சக்தி மிக்க படைக்கலன் செய்து, அது தேவராசன் இந்திரன் கைவசம் இருக்கட்டும் என்றும், கை, கால், மற்றும் தொடை எலும்புகள் மூலம் உண்டு செய்த ஆயுதங்கள் மற்ற தேவர்கள் வசம் இருக்கட்டும் என்றும், வஜ்ராயுதம் முதலிய படைக்கலங்கள் தேவர்களை என்றும் அசுரர்களிடமிருந்து காக்கும் என்று கூறி மரணமடைந்தார்.

தசீசி முனிவரி கூறியபடி, அவரின் மறைவுக்குப் பின்பு, தேவர்களின் சிற்பியான விஸ்வகர்மா,  முனிவரின் நீண்ட முதுகெலும்பைக் கொண்டு வஜ்ராயுதம் செய்து தேவராசன் இந்திரனிடம் வழங்கினார்.

இவற்றையும் காண்க 
 பிரம்மாஸ்திரம்
 சூலாயுதம்
 சக்ராயுதம்

மேற்கோள்கள் 

இந்து தொன்மவியல் ஆயுதங்கள்
இந்திய ஆயுதங்கள்
பிலிப்பைன் போர்த்தொடர் (1944–45)

பிலிப்பீனியப் போர்த்தொடர், 1944-45 (Philippines campaign of 1944–1945, OPERATION MUSKETEER I, II, and III) அல்லது பிலிப்பீனியப் போர் 1944–1945, அல்லது பிலிப்பீனிய விடுவிப்பு, இரண்டாம் உலகப் போரின் போது பிலிப்பீன்சை ஆக்கிரமித்திருந்த ஏகாதிபத்திய சப்பானியப் படைகளை அமெரிக்கர்களும்   பிலிப்பினோக்களும் இணைந்து  வெற்றி கண்டு வெளியேற்றிய நிகழ்வாகும். 1942ஆம் ஆண்டின் முற்பகுதியில் ஆதிக்கவாத சப்பானியப் படைகள் பிலிப்பீன்சை முழுமையாக கையகப்படுத்தியிருந்தன.  அக்டோபர் 20, 1944இல் பிலிப்பீனியத் தீவான லெய்ட்டில் தரை,கடல் இருவழியிலும் செல்லக்கூடிய படைகளின் இறக்கமே பிலிப்பீன்சின் விடுதலை போரின் துவக்கமாக அமைந்தது; இதனைத் தொடர்ந்து உலகப்போரின் இறுதிவரை, ஆகத்து 1945 வரை, தொடர்ந்து சண்டைகள் பல்வேறு பகுதிகளில் நடந்தன.

மேற்கோள்கள்

பிலிப்பீன்சின் வரலாறு
பசிபிக் போர்முனை (இரண்டாம் உலகப் போர்)
யப்பான் ஈடுபட்ட சண்டைகள்